‹‹የፐብሊክ ሰርቪስ ትራንስፖርት ተጠቃሚ ባለመሆናችን ተቸግረናል››  የአዲስ አበባ ከተማ ዙሪያ የመንግስት ሰራተኞች
 ‹‹ለሠራተኞቹ ተደራሽ ለማድረግ በጥናት ላይ ነን›› -የፐብሊክ ሰርቪስ ሰራተኞች ትራንስፖርት አገልግሎት ድርጅት አዲስ አበባ፡-የስራ ቦታቸው በአዲስ አበባ ከተማ ሆኖ መኖሪያቸውን በከተማዋ ዙሪያ ያደረጉ አንዳንድ የመንግስት ሰራተኞች የፐብሊክ ሰርቪስ ትራንስፖርት ተጠቃሚ ባለመሆናቸው መቸገራቸውን ገለጹ። የፐብሊክ ሰርቪስ ሰራተኞች ትራንስፖርት አገልግሎት ድርጀት በበኩሉ ሰራተኞቹን ተጠቃሚ የሚያደርግ ጥናት በማዘጋጀት ላይ ነኝ ብሏል። መኖሪያቸውን በከተማዋ ዙሪያ አድርገው የስራ ቦታቸው አዲስ አበባ ከተማ ከሆነው የመንግስት ሰራተኞች አንዱ አቶ ጌታችው አድማሱ ለአዲስ ዘመን እንደገለጹት፤ እሳቸውን ጭምሮ በርካታ የመንግስት ሰራተኞች አዲስ አበባ እየተመላለሱ የሚሰሩ ናቸው። ሰራተኞቹ በከተማዋ ዙሪያ እንደመኖራቸው የትራንስፖርት አገልግሎትን ለማግኘት እንደሚቸገሩ የገለጹት አቶ ጌታቸው፤ ከጥቂት አመታት በፊት ለመንግስት ሰራተኞች ተደራሽ የሆነው የፐብሊክ ትራንስፖርት ለአካባቢዎቹ ነዋሪዎች ተግባራዊ ያለመሆኑ የችግሩን ስፋት አጉልቶታል ብለዋል ። በሰበታ፣ አለም ገናና
ኬንቴሪ አካባቢዎች የሚገኙ
የመንግስት ሰራተኞች ከጆሞ
አካባቢ የሚነሱትን አውቶቡሶች
ለማግኘት ከንጋቱ አስራአንድ
ሰአት ጀምሮ መነሳት
ግድ እንደሚላቸው የሚናገሩት አቶ ጌታቸው ይህ ካልሆነ ግን በመደበኛው የስራ ሰአት ለመድረስ አዳጋች እንደሚሆን ገልጸዋል። የአለም ገና ከተማ ነዋሪ የሆኑት ወይዘሮ የሺ ዘለቀ በበኩላቸው አዲስ አበባ ከሚገኘው መስሪያ ቤታቸው በሰአቱ ለመድረስ በአግባቡ ሳይነጋ ለመውጣት እንደሚገደዱ ተናግረዋል። የትራንስፖርት ውጣውረድና የዋጋ መጨመር ፈታኝ እንደሆነባቸው ጭምር የሚገልፁት ወይዘሮዋ፤ በአካባቢው የፐብሊክ ሰርቪሶች ባለመኖራቸው ለሌሎች ሰራተኞች በተዘጋጀው ትራንስፖርት እየተጠቀሙ እንደሚገኙ ገልጸዋል። እሳቸው በሚኖሩበት አካባቢ በክረምትና በጨለማ ደፍሮ ለመውጣት ስጋት እንዳለ የሚናገሩት ወይዘሮ የሺ፤ ከስራ መልስ በሚኖረው የመንገድ መዘጋጋትም እስከ ምሽቱ ሶስት ሰአትና ከዛም በላይ አምሽተው የሚገቡበት አጋጣሚ እንደሚበረክት ተናግረዋል። ለመንግስት ሰራተኞች የተፈቀደው የትራንስፖርት አገልግሎት ለእኛም ተግባራዊ ይሁንልን የሚሉት እነዚህ ሰራተኞች በአዲሱ አመትም የትራንስፖርት ስምሪቱን ከሚያካሂደው ድርጅት የይሁንታ ምላሽን እንደሚጠብቁ ተስፋቸውን ገልጸዋል። በፐብሊክ ሰርቪስ ሰራተኞች ትራንስፖርት አገልግሎት ድርጅት የኮሚዩኒኬሽን ዳይሬክተር አቶ ሰለሞን አምባቸው በበኩላቸው፤ ሰራተኞቹ ያነሱት ጥያቄ ተገቢነት እንዳለው ይናገራሉ።ይሁን እንጂ ጥያቄያቸውን ለመመለስ በአዋጅ የተሰጠውን ሥልጣን ኃላፊነት መልሶ ማጤንና ጥናት ማድረግ ያስፈልጋል። እንደ አቶ ሰለሞን
ገለጻ ድርጅቱ አገልግሎቱን
እንዲሰጥ የተፈቀደለት በአዲስ
አበባ ከተማና በውስጡ
ለሚገኙ የመንግስት ሰራተኞች
ብቻ ነው።ይህ መሆኑም የተቀመጠለትን ሕግና አዋጅ ተላልፎ እንዳይሰራ የሚያስገድደው ይሆናል።ይሁን እንጂ ድርጅቱ የሰራተኞች አገልጋይ እንደመሆኑ የጥያቄውን ተገቢነት አምኖበት ጥናት በማድረግ ላይ ይገኛል።በቅርቡም በከተማው አራት በሮችና ዙሪያው የተጠቃሚ ሰራተኞችን ብዛት ለማወቅ ቆጠራው ተጀምሯል። ወደፊት ስራውን ለመጀመር የሚያግዙ ዝግጅቶችን ለማድረግ በአሁኑ ጊዜ ቢሸፍቱ ከተማ ደርሶ መልስ የሙከራ ስምሪት የተጀመረ መሆኑን የሚገልጹት አቶ ሰለሞን ሙከራውም በተከታይ ለሚኖረው ጉዞ ምላሽ ለመስጠት እንደሚረዳ ተናግረዋል። ከጥናቱ የሚገኘውን ውጤት ለሚመለከታቸው አካላት በማቅረብና በማጸደቅ ለሚኖረው ሂደት ሁሉ ድርጅቱ በትጋት ይሰራል ያሉት ዳይሬክተሩ፤ ዛሬም ሆነ ወደፊት ሠራተኛውን በቅንነት የማገልገሉን ልማድ እንደሚቀጥልም አረጋግጠዋል። በአዲስ አበባ ከተማ የትራንስፖርት አገልግሎቱ መተግበር ከጀመረ ወዲህ የተጠቃሚዎች ቁጥር እየጨመረ መሄዱን የጠቆሙት ዳይሬክተሩ፤ ይህን ከግምት በማስገባትም ድርጅቱ በአዲሱ አመት ባሉት 410 አውቶቡሶች ላይ 50 አውቶቡሶችን በመጨመር የትራንስፖርት መጨናነቁን ለማርገብ ተዘጋጅቷል ብለዋል።አዲስ ዘመን መስከረም 3/2012መልካምስራ አፈወርቅ 